**---הודעה לעיתונות---**

***קטנוע הספורט-מנהלים החדש מגיע לישראל:***

***Suzuki Burgman 400 החדש – קטנוע המנהלים בגרסה ספורטיבית ומשופרת***

* ***ה-Burgman 400 החדש מגיע לישראל עם שלדה קצרה, צרה וקלה יותר, מראה ספורטיבי, תנוחת רכיבה נוחה ויציבה יותר, תאי אחסון מרווחים וביצועים מהפנטים***
* ***ה-Burgman 400 החדש מציג שיפור ביצועים משמעותי עם 31 כ"ס המופקים ב-6,300 סל"ד ומומנט של 3.67 קג"מ ב-4,800 סל"ד***
* ***מחירו של ה-Burgman 400 החדש נקבע על 43,957 ₪ (לא כולל אגרות רישוי)***

**תל אביב, ‏יום רביעי 15 נובמבר 2017**

קבוצת עופר אבניר, יבואנית מותג האופנועים והקטנועים Suzuki בישראל, החלה בשיווק הדגם החדש והמעודכן של ה-Suzuki Burgman 400. ה-Burgman 400 זכה לשינוי משמעותי לרגל הפיכתו לקטנוע ספורט-קופה אמיתי, כזה המסוגל לגמוע מרחקים גדולים במהירות, פאר ונוחות ומבלי לוותר על יכולות ספורטיביות גבוהות.

בשנת 1998, משפחת ה-Burgman של Suzuki, המציאה את קטגורית קטנועי הנפח הגדול עם ה-Burgman 400. כשהוחלט לקראת 2017 על שינוי הדגם, "ספורט-קופה" היה הכינוי שהעניק היצרן לקונספט החדש, קונספט שיבטיח את הפאר ונוחות הרכיבה בגוף קומפקטי, ספורטיבי ועם עיצוב מתאים. העדכון לדגם נועד כדי להפוך לשילוב מנצח בין מאפייני ה-Burgman לאורך השנים לבין הדגש על הביצועים שעליו החליטה סוזוקי. הבחירה דווקא בגרסת ה-400 סמ"ק, הייתה לאור העובדה שמדובר בדגם הפופולרי ביותר מבין דגמי משפחת ה-Burgman, משפחה שמכרה מעל 450,000 יחידות מאז הוצגה, כש-180,000 מהם, היו מדגם ה-400 סמ"ק.

נקודות היתרון החזקות של הדגם היוצא נשמרו ואף חוזקו בדמות הנוחות לרוכב ואיכות הגימור, אך במסגרת הפיכתו של ה-Burgman 400 לאתלט אלגנטי, זכה הקטנוע לירידה במשקל, הצרת ממדים, שיפור ביצועים מהותי בתחום ההיגוי, המתלים, הבלמים וגמישות המנוע (מומנט), התאמה לתקן היורו 4 וכמובן לעיצוב ספורטיבי חדש, מאופק ומחודד שמותאם ליכולות החדשות.

מנוע הדגם החדש עושה שימוש בבסיסו במנוע ה-4 פעימות, צילינדר יחיד ומקורר נוזל של הדגם הקודם, אך כעת, בזכות הגדלת נפח תיבת האוויר ל-5 ליטרים (לעומת 4.2 ליטרים בדגם הקודם) המנוע מפיק מומנט גבוה יותר (3.67 קג"מ ב-4,800 סל"ד) ובעל יכולות תאוצה משופרות. בתחום ההצתה הותקן במנוע מצת אירדיום חדש ששיפר את צריכת הדלק והגדיל את טווח הרכיבה הפוטנציאלי של הבורגמן החדש. המנוע מפיק 31 כ"ס ב-6,300 סל"ד ועומד בתקן היורו 4 החדש באמצעות קטליזטור חדש, מערכת הזרקה מעודכנת ומצת האירדיום החדש.

קונספט ה-Coupe שליווה את עיצוב ה-Burgman החדש הביא לעיצוב גוף הדגם החדש קצר וקל יותר כשכל החלקים החיצוניים שונו, עודכנו והפכו לקומפקטיים יותר לעומת הדגם היוצא על מנת להפוך את הכלי לקל יותר לרכיבה, בעיקר ברחובות צרים ובתנועה סואנת. המשקף הקדמי עודכן לטובת משקף צר, ספורטיבי וזקוף יותר במיקומו, כדי להעניק הגנה מקסימלית לרוכב מפני הרוח ונקודת מבט טובה וברורה יותר על הכביש שמלפנים. על מנת להעניק לדגם מראה מעודכן וספורטיבי, זוג פנסים קדמיים מחודדים עם שתי שורות פנסי LED ממוקמים במסכת החזית החדשה, מעל למאותתים בעלי הכיסויים השקופים. גם הפנס האחורי המגולף וזוג המאותתים שתחתיו מכילים שילובים של נורות LED. מבחינת צבע הקטנוע, ה-Burgman 400 זמין בשלושה צבעים: שחור-מט עם חישוקי גלגלים אדומים, לבן-פנינה מט ואפור מטאלי.

שלדת הקטנוע היא צרה, קלה וקשיחה יותר מזו של הדגם היוצא, כדי להבטיח יציבות ושיפור מהותי ביכולות הדגם בכבישים מפותלים. המתלה הטלסקופי שמלפנים, בקוטר 41 מ"מ, הינו בעל מהלך של 110 מ"מ נדיבים, והוא אוחז בחישוק קדמי בקוטר חדש – 15 אינץ' (לעומת 14 אינץ' בדגם הקודם). החישוק המוגדל נועד לשפר את יכולת שיכוך הזעזועים מלפנים, ולהגדיל את תחושת היציבות לרוכב. על שיכוך הזעזועים מאחור אחראי בולם מונושוק במיקום ייחודי, גחון הקטנוע, והוא בעל 7 אפשרויות כיוון לעומס הקפיץ, כדי לאפשר לרוכב למצוא את האיזון המושלם בין נוחות לביצועים ספורטיביים ועדיין לספק יכולת שליטה מקסימלית בעת הרכיבה. בולם זה עושה שימוש במערכת מנופים מסוג לינקג' לטובת יכולות שיכוך רחבות ופרוגרסיביות יותר. ה-Burgman 400 הוא היחיד בקטגוריה שלו, העושה שימוש במנגנון זה. משקל הקטנוע ירד ב-7.5 קילוגרמים ל-215 ק"ג (משקל "רטוב" כולל נוזלים), בסיס הגלגלים התקצר ב-50 מ"מ וגוף הקטנוע כולו התקצר ב-35 מ"מ לעומת הדגם היוצא.

הצרת השלדה והגוף אפשרו את הצרת הקטנוע מאחורי מדרסי הרגליים של הרוכב באופן שיאפשר הורדת רגליים נוחה וקלה לקרקע, בזמן עמידה ברמזור. תנוחת הרכיבה החדשה מציבה את רגלי הרוכב מעט יותר קרוב לגוף (בהשוואה לדגם הקודם) ובכך יוצרת תנוחה נוחה יותר לרוכב ויותר ספורטיבית. יחד עם הורדת גובה המושב ב-5 מ"מ, העיצוב המחודש של המושב, הצרת השלדה והמקום לרגלי הרוכב מאחורי המדרסים, שימרו את נוחות הרוכבים בכל הקשור להורדת רגליים לקרקע.

מושב הרוכב עוצב מחדש ורופד בריפוד עבה יותר ב-20 מ"מ כדי להעניק תמיכה מקסימלית ברכיבה ספורטיבית והתפירה הכפולה לריפוד בצבע אדום, מבטיחה איכות גימור גבוהה לצד מראה ייחודי. בנוסף, למושב הרוכב הותקנה משענת אחורית אותה ניתן לכוון לשני מצבים, לקרב ולהרחיק אותה ב-15 מ"מ ו-30 מ"מ, לטובת מציאת התמיכה האופטימלית לרוכב.

לוח השעונים של ה-Burgman 400 גדול, כולל זוג שעונים אנלוגים (סל"ד ומהירות) וכן מסך דיגיטלי המציג מרחק מצטבר, זוג שעוני מדידת מרחק מתאפסים (Trip), מד דלק, מד טמפ' נוזל קירור, צריכת דלק ממוצעת, מד טמפ' חיצונית ושעון זמן. כמו כן כולל השעון גם נורת התראה לביצוע טיפוליים ונורת Eco הנדלקת כשהקטנוע פועל בתנאים אופטימליים בכל הקשור לצריכת הדלק. למרות הצרת הממדים ל-Burgman, הוא עדיין ממשיך להעניק שפע של מקומות אחסון: התא מתחת למושב הינו בנפח 42 ליטרים, ובפאנל הקדמי עוד שני תאים, האחד בנפח 2.8 ליטרים והשני בנפח 3.5 ליטרים. התא הימני מכיל גם שקע הטענה (12V DC) שמאפשר הטענת טלפונים סלולאריים.

הדגם החדש מוגן באמצעות מערכת האימובלוזייר של סוזוקי (SAIS) המאפשרת התנעה באמצעות מפתח הבעלים המקורי ובכך מונעת התנעה על ידי עקיפת פתח הכנסת המפתח. עוד מצויד ה-Burgman 400 במערכת ISC האוטומטית שממשיכה לשמר את המנוע בתחום העבודה האידאלי לטובת אמינות ולטובת עבודת מנוע חלקה, וכן במערכת ה-CVT החדשה שממשיכה לספק כוח לגלגל האחורי ללא מכות כוח ובכך היא נעימה יותר לרוכב. מערכת ה-ABS ב-Burgman 2017 היא חדשה לחלוטין ומתוצרת Nissin יפן. מערכת זו קלה יותר ב-750 גר' מזו שהייתה בדגם הקודם והיא שולטת על זוג דיסקי הבלימה שמלפנים בקוטר 260 מ"מ, ועל דיסק הבלימה בקוטר 210 מ"מ שמאחור. כמו בדגם הקודם, גם ה-Burgman 400 החדש מצויד בידית המאפשרת נעילה של הגלגל האחורי בזמן חנייה בשיפוע.